周紫芝
八月三日早起
金枢坏残月，旸谷宾朝曦。九日浴沧海，一日腾上枝。上枝邈何许，但隐山半规。须臾挂铜钲，飞上天一涯。光景被草木，晔晔含幽姿。微暾入圆吭，飞鸣各嘤咿。物意自欣悦，人情伤岁时。卷我东窗帘，群山抺脩眉。炙背翻故书，搜肠出新诗。俟河几时清，种豆落为萁。人生行乐耳，富贵终何为。丈夫风云会，事业肩皋夔。时哉不我与，浩歌君勿疑。纫兰可为佩，制荷可为衣。驾以白玉虬，骖以苍精螭。翩翩八荒外，渺渺天风吹。世俗付一笑，造化真小儿。